
PASIŪLYMAS DĖL EUROPOS PARLAMENTO REZOLIUCIJOS
dėl paprastų apmokestinimo taisyklių ir apmokestinimo susiskaidymo vaidmens Europos konkurencingumo kontekste
(2024/2118(INI))
Europos Parlamentas,
–	atsižvelgdamas į Sutarties dėl Europos Sąjungos veikimo 4 straipsnį ir 63–66 straipsnius ir į vidaus rinkos, laisvo prekių, paslaugų, kapitalo ir asmenų judėjimo principus,
–	atsižvelgdamas į Sutartį dėl Europos Sąjungos veikimo, ypač į jos 113, 114 ir 115 straipsnius,
–	atsižvelgdamas į 2003 m. birželio 3 d. Tarybos direktyvą 2003/49/EB dėl bendros apmokestinimo sistemos, taikomos palūkanų ir autorinių atlyginimų mokėjimams tarp skirtingų valstybių narių asocijuotų bendrovių[footnoteRef:2] (Palūkanų ir autorinių atlyginimų direktyva), [2:  OL L 157, 2003 6 26, p. 49.] 

–	atsižvelgdamas į 2011 m. lapkričio 30 d. Tarybos direktyvą 2011/96/ES dėl bendrosios mokesčių sistemos, taikomos įvairių valstybių narių patronuojančioms ir dukterinėms bendrovėms[footnoteRef:3] (Patronuojančių ir dukterinių bendrovių direktyva), [3:  OL L 345, 2011 12 29, p. 8.] 

–	atsižvelgdamas į 2022 m. gruodžio 14 d. Tarybos direktyvą 2022/2523/EB dėl visuotinio minimalaus tarptautinių įmonių grupių ir didelių vietos subjektų grupių apmokestinimo lygio (15 proc.) užtikrinimo Sąjungoje[footnoteRef:4], kuri yra Europos Sąjungos atsakas į tarptautinį mokesčių koordinavimą, [4:  OL L 328, 2022 12 22, p. 1, ELI: http://data.europa.eu/eli/dir/2022/2523/oj.] 

–	atsižvelgdamas į vykstančius pokyčius, susijusius su dviejų ramsčių sprendimu, kuriuo siekiama spręsti mokesčių problemas, kylančias dėl ekonomikos skaitmeninimo,
–	atsižvelgdamas į 2015 m. spalio mėn. EBPO ir G20 mokesčių bazės erozijos ir pelno perkėlimo projekto (BEPS) galutines ataskaitas,
–	atsižvelgdamas į 2020 m. spalio 14 d. EBPO ir G20 įtraukios sistemos priimtus ataskaitų dėl pirmojo ir antrojo ramsčių projektus, taip pat į 2020 m. spalio 12 d. EBPO ekonominės analizės ir poveikio vertinimo „Tax Challenges Arising from Digitalisation – Economic Impact Assessment“ (liet. „Su skaitmeninimu susijusios mokesčių problemos. Ekonominio poveikio vertinimas“) rezultatus,
–	atsižvelgdamas į 2021 m. spalio 8 d. EBPO ir G20 BEPS įtraukios sistemos pareiškimą dėl dviejų ramsčių sprendimo siekiant spręsti mokesčių problemas, kylančias dėl ekonomikos skaitmeninimo;
–	atsižvelgdamas į 2021 m. gruodžio 20 d. EBPO ir G20 BEPS įtraukios sistemos antrojo ramsčio pavyzdines taisykles dėl 15 proc. visuotinio minimalaus mokesčio įgyvendinimo šalių viduje,
–	atsižvelgdamas į 2022 m. rugpjūčio 16 d. Jungtinių Amerikos Valstijų viešąjį įstatymą 117-169, vadinamąjį Infliacijos mažinimo įstatymą,
–	atsižvelgdamas į 2020 m. liepos 15 d. Komisijos komunikatą „Sąžiningo ir supaprastinto apmokestinimo veiksmų planas, kuriuo remiama ekonomikos atgaivinimo strategija“ (COM(2020)0312),
–	atsižvelgdamas į 2021 m. gegužės 18 d. Komisijos komunikatą „21-ojo amžiaus verslo apmokestinimas“ (COM(2021)0251),
–	atsižvelgdamas į 2021 m. gruodžio 22 d. Komisijos pasiūlymą dėl Tarybos direktyvos dėl visuotinio minimalaus tarptautinių subjektų grupių apmokestinimo lygio užtikrinimo Sąjungoje (COM(2021)0823), taip pat į Parlamento poziciją dėl šio pasiūlymo[footnoteRef:5], [5:  OL C 479, 2022 12 16, p. 89.] 

–	atsižvelgdamas į 2022 m. sausio mėn. atliktą Komisijos tyrimą „Tax compliance costs for SMEs – An update and a complement: final report“ (liet. „MVĮ mokestinių reikalavimų laikymosi išlaidos: atnaujinta ir papildyta galutinė ataskaita“),
–	atsižvelgdamas į 2022 m. gegužės 11 d. Komisijos pasiūlymą dėl Tarybos direktyvos dėl taisyklių, kuriomis reglamentuojama įsiskolinimui palankų mokestinį iškraipymą mažinanti lengvata ir galimybės atskaityti palūkanas įmonių pelno mokesčio tikslais ribojimas, nustatymo (COM(2022)0216),
–	atsižvelgdamas į 2022 m. gruodžio 8 d. Komisijos pasiūlymą, kuriuo dėl prie skaitmeninio amžiaus pritaikytų PVM taisyklių iš dalies keičiama Direktyva 2006/112/EB (COM(2022)0701), Komisijos pasiūlymą dėl Tarybos reglamento, kuriuo dėl skaitmeniniam amžiui reikalingos administracinio bendradarbiavimo PVM srityje tvarkos iš dalies keičiamas Reglamentas (ES) Nr. 904/2010 (COM(2022)0703), Komisijos pasiūlymą dėl Tarybos direktyvos, kuriuo dėl atleidimo nuo pridėtinės vertės mokesčio sertifikato iš dalies keičiama Direktyva 2006/112/EB (COM(2024)0278), ir į 2024 m. lapkričio 5 d. Tarybos susitarimo dėl PVM skaitmeniniame amžiuje dokumentų rinkinį,
–	atsižvelgdamas į 2024 m. gruodžio 10 d. Tarybos direktyvą 2025/50 dėl greitesnio ir saugesnio išskaičiuojamųjų mokesčių permokos grąžinimo lengvatų taikymo[footnoteRef:6] (FASTER), [6:  OL L, 2025/50, 2025 1 10, ELI: http://data.europa.eu/eli/dir/2025/50/oj.] 

–	atsižvelgdamas į 2023 m. rugsėjo 12 d. Komisijos pasiūlymą dėl Tarybos direktyvos dėl sistemos „Verslas Europoje. Pajamų apmokestinimo sistema“ (BEFIT) (COM(2023)0532),
–	atsižvelgdamas į 2023 m. rugsėjo 12 d. Komisijos pasiūlymą dėl Tarybos direktyvos, kuria nustatoma labai mažų, mažųjų ir vidutinių įmonių pagrindine buveine grindžiama mokesčių sistema ir iš dalies keičiama Direktyva 2011/16/ES (COM(2023)0528),
–	atsižvelgdamas į 2023 m. rugsėjo 12 d. Komisijos pasiūlymą dėl Tarybos direktyvos dėl sandorių kainodaros (COM(2023)0529),
–	atsižvelgdamas į 2024 m. balandžio 17 ir 18 d. Tarybos išvadas dėl Naujojo Europos konkurencingumo susitarimo,
–	atsižvelgdamas į 2024 m. gegužės 24 d. Tarybos išvadas dėl visiems naudingos bendrosios rinkos,
–	atsižvelgdamas į 2024 m. lapkričio 8 d. Europos Vadovų Tarybos Budapešto deklaraciją dėl Naujojo Europos konkurencingumo susitarimo,
–	atsižvelgdamas į 2025 m. kovo 11 d. Tarybos išvadas dėl mokesčių sutvarkymo ir supaprastinimo darbotvarkės, kuria prisidedama prie ES konkurencingumo,
–	atsižvelgdamas į 2025 m. kovo 20 d. Europos Vadovų Tarybos išvadas dėl konkurencingumo, daugiausia dėmesio skiriant supaprastinimui ir reglamentavimo bei administracinės naštos mažinimui,
–	atsižvelgdamas į savo 2022 m. vasario 16 d. rezoliuciją dėl Šeštosios PVM direktyvos įgyvendinimo. Ko trūksta, kad būtų sumažintas PVM surinkimo atotrūkis ES?[footnoteRef:7], [7:  OL C 342, 2022 9 6, p. 88.] 

–	atsižvelgdamas į savo 2021 m. spalio 7 d. rezoliuciją dėl ES politikos, susijusios su žalinga mokesčių praktika, reformos (įskaitant Elgesio kodekso grupės reformą)[footnoteRef:8], [8:  OL C 132, 2022 3 24, p. 167.] 

–	atsižvelgdamas į savo 2022 m. vasario 15 d. rezoliuciją dėl nacionalinių mokesčių reformų poveikio ES ekonomikai[footnoteRef:9], [9:  OL C 342, 2022 9 6, p. 14.] 

–	atsižvelgdamas į savo 2022 m. kovo 10 d. rezoliuciją dėl Europos išskaičiuojamojo mokesčio sistemos[footnoteRef:10], kurioje raginama nustatyti standartizuotą išskaičiuojamojo mokesčio sistemą, [10:  OL C 347, 2022 9 9, p. 172.] 

–	atsižvelgdamas į savo 2022 m. spalio 4 d. rezoliuciją „Naujų technologijų poveikis apmokestinimui. Kriptografija ir blokų grandinė[footnoteRef:11], [11:  OL C 132, 2023 4 14, p. 15.] 

–	atsižvelgdamas į savo 2022 m. kovo 10 d. rezoliuciją su rekomendacijomis Komisijai dėl sąžiningo ir supaprastinto apmokestinimo remiant ekonomikos atgaivinimo strategiją (EP veiksmai, susiję su liepos mėn. Komisijos veiksmų planu ir jo 25 iniciatyvomis PVM, verslo ir individualaus apmokestinimo srityse)[footnoteRef:12], [12:  OL C 347, 2022 9 9, p. 211.] 

–	atsižvelgdamas į savo 2022 m. gegužės 4 d. rezoliuciją dėl tolesnės veiklos, susijusios su Konferencija dėl Europos ateities[footnoteRef:13], [13:  Priimti tekstai, P9_TA(2022)0141.] 

–	atsižvelgdamas į savo 2023 m. birželio 15 d. rezoliuciją dėl įgytos patirties, susijusios su Pandoros dokumentais ir kitais atskleistais faktais[footnoteRef:14], kurioje taip pat raginama gerinti ataskaitų teikimą ir dalijimąsi informacija, [14:  OL C, C/2024/492, 2024 1 23, ELI: http://data.europa.eu/eli/C/2024/492/oj.] 

–	atsižvelgdamas į savo 2023 m. gruodžio 12 d. rezoliuciją dėl tolesnės įmonių apmokestinimo taisyklių reformos[footnoteRef:15], [15:  OL C, C/2024/4165, 2024 8 2, ELI: http://data.europa.eu/eli/C/2024/4165/oj.] 

–	atsižvelgdamas į 2022 m. gegužės 9 d. ataskaitą dėl galutinių Konferencijos dėl Europos ateities rezultatų,
–	atsižvelgdamas į 2024 m. balandžio mėn. Enrico Lettos pranešimą „Daug daugiau nei rinka“,
–	atsižvelgdamas į 2024 m. rugsėjo 9 d. Mario Draghi pranešimą „Europos konkurencingumo ateitis“,
–	atsižvelgdamas į Darbo tvarkos taisyklių 55 straipsnį,
–	atsižvelgdamas į Ekonomikos ir pinigų politikos komiteto pranešimą (A10-0000/2025),
A.	kadangi 2023 m. ES valstybės narės surinko 6 712 mlrd. EUR mokesčių (įskaitant privalomas faktines socialines įmokas), t. y. 4,7 proc. daugiau nei 2022 m.[footnoteRef:16]; [16:  Europos Komisija, Mokesčių tendencijų duomenys, paskutinį kartą atnaujinta 2025 m. kovo 10 d.] 

B.	kadangi 2023 m. mokesčių našta (t. y. bendros mokestinės pajamos, išreikštos BVP dalimi) ES sudarė 39,0 proc. BVP, ir, palyginti su 2022 m., šiek tiek sumažėjo[footnoteRef:17]; [17:  Europos Komisija, Mokesčių tendencijų duomenys, paskutinį kartą atnaujinta 2025 m. kovo 10 d.] 

C.	kadangi 2023 m. PVM pajamų santykis su BVP sudarė 7,1 proc. ES BVP ir 18,3 proc. visų valdžios sektoriaus pajamų[footnoteRef:18]; [18:  Europos Komisija, Mokesčių tendencijų duomenys, paskutinį kartą atnaujinta 2025 m. kovo 10 d.] 

D.	kadangi, Komisijos duomenimis, PVM reikalavimų laikymosi atotrūkis 2022 m. siekė 89,3 mlrd. EUR[footnoteRef:19]; [19:  Europos Komisija. PVM surinkimo atotrūkio ES 2024 m. ataskaita, 2024 m.] 

E.	kadangi valstybių narių apmokestinimo politika, mokesčių pajamų rinkimas ir tai, kaip jos per pastarąjį dešimtmetį pakeitė savo mokesčių derinį, skiriasi[footnoteRef:20]; [20:  Europos Komisija: Mokesčių ir muitų sąjungos generalinis direktoratas, 2024 m. metinė apmokestinimo ataskaita. Europos Sąjungos mokesčių politikos apžvalga, 2024 m.] 

F.	kadangi išsamiame Draghi pranešime dėl Europos Sąjungos ekonominės padėties įspėjama apie mažėjantį ES produktyvumą ir konkurencingumą ir pabrėžiama, kad, jei nebus imamasi ryžtingų veiksmų, ES susidurs su „lėtu ir skausmingu nuosmukiu“, taip pat pabrėžiama būtinybė koordinuoti politiką, mažinti biurokratines kliūtis konkurencingumui didinti ir nustatyti bei panaikinti nereikalingas taisykles, be kita ko, apmokestinimo srityje;
Apmokestinimas ir verslo aplinka
1.	pabrėžia, kad nustačius paprastas ir nuspėjamas mokesčių taisykles mokesčių mokėtojams turėtų būti lengviau mokėti mokesčius, o vyriausybėms – administruoti ir rinkti pajamas; pabrėžia, kad reikia sukurti verslui palankią Europos Sąjungą, kurioje lengva laikytis reikalavimų ir kurioje gamybos sektoriai galėtų konkuruoti ir klestėti, o darbuotojai – uždirbti gerą atlyginimą;
2.	pabrėžia, kad ES mokesčių sistemoje turėtų būti vadovaujamasi subsidiarumo ir proporcingumo principais ir kad valstybės narės turi išlaikyti teisę pritaikyti savo mokesčių sistemas prie savo konkrečių nacionalinių poreikių, sykiu laikydamosi bendrų standartų ir užtikrindamos veiksmingą pajamų naudojimą;
3.	pažymi, kad Europos įmonės, visų pirma mažosios ir vidutinės įmonės (MVĮ), yra pagrindinis ekonomikos augimo ir darbo vietų kūrimo visame žemyne variklis; primena, kad MVĮ susiduria su dideliais fiskaliniais iššūkiais dėl sudėtingo mokesčių reglamentavimo ir suskaidytų mokesčių sistemų, dėl jų atsiranda didelė administracinė našta ir reikalavimų laikymosi išlaidos, o tai trukdo augimui ir inovacijoms; primygtinai ragina Komisiją ieškoti sprendimų, kaip supaprastinti mokesčių procedūras ir sumažinti reikalavimų laikymosi išlaidas;
Konkurencingumas ir ekonomikos augimas
4.	palankiai vertina Europos Vadovų Tarybos išvadas dėl Naujojo Europos konkurencingumo susitarimo; šiomis aplinkybėmis apgailestauja dėl to, kad didinant Europos konkurencingumą kaip pagrindinis veiksnys neįtraukta mokesčių sritis; kad būtų padidintas Europos ekonomikos konkurencingumas, ragina gerinti bendradarbiavimą mokesčių srityje ES mažinant susiskaidymą ir sudėtingumą ir skatinant glaudesnį valstybių narių bendradarbiavimą bei pasitikėjimą;
5.	palankiai vertina Europos Vadovų Tarybos išvadas dėl mokesčių sutvarkymo ir supaprastinimo; pabrėžia, kad būsimose ES iniciatyvose apmokestinimo srityje daugiausia dėmesio turėtų būti skiriama administraciniam supaprastinimui, sutampančių mokesčių taisyklių panaikinimui (kai aktualu), didesniam aiškumui ir mokesčių taisyklių taikymo suderinimui;
Mokesčių supaprastinimas ir skaitmeninimas
6.	primena Komisijos prioritetą užtikrinti verslo sąlygų supaprastinimą visose politikos srityse, įskaitant apmokestinimą, turint tikslą ataskaitų teikimo reikalavimus sumažinti 25 proc. (o MVĮ atveju – bent 35 proc.); atsižvelgdamas į tai ragina Komisiją sistemingai atlikti visų naujų su mokesčiais susijusių pasiūlymų dėl teisėkūros procedūra priimamų aktų išankstinius poveikio vertinimus, taip pat galiojančių priemonių konkurencingumo patikrą, siekiant kiekybiškai įvertinti numatomą administracinės naštos sumažinimą ir užtikrinti, kad naujos taisyklės atitiktų ES ekonomikos augimo tikslus;
7.	primena, kad paprastos, stabilios ir nuspėjamos mokesčių taisyklės yra labai svarbios konkurencingai ekonomikai; ragina Komisiją padėti visoms valstybėms narėms supaprastinti savo mokesčių sistemas, kad būtų sumažinta įmonėms tenkanti administracinė našta; pripažįsta, kad mokestinis tikrumas ir grąžinimo procedūrų bei atskaitymų supaprastinimas yra esminiai administracinės naštos mažinimo sprendimai, ypač MVĮ;
8.	pabrėžia skaitmeninimo, ypač dirbtinio intelekto, potencialą mažinant įmonėms, ypač MVĮ, tenkančią administracinę naštą ir reikalavimų laikymosi išlaidas; primygtinai ragina Komisiją ir valstybes nares skatinti mokesčių administravimo skaitmeninimą ir supaprastinimą;
9.	ragina Komisiją įvertinti ir supaprastinti dabartinę PVM sistemą, sumažinti administracinę naštą, didinti konkurencingumą ir sumažinti atotrūkį tarp numatomų ir faktiškai surenkamų pajamų (PVM atotrūkis);
10.	pakartoja Parlamento poziciją dėl HOT, DEBRA ir FASTER; atkreipia dėmesį į vykstančias diskusijas dėl BEFIT pasiūlymo;
EBPO I ir II ramsčiai ir tarptautinis apmokestinimas
11.	pakartoja ES įsipareigojimą įgyvendinti EBPO II ramsčio susitarimą, sykiu atsižvelgiant į dabartinę padėtį, susijusią su II ramsčio taisyklėmis, įskaitant naują 2025 m. sausio 20 d. JAV prezidento paskelbtą vykdomąjį potvarkį, kuriame teigiama, kad EBPO visuotinis susitarimas dėl mokesčių Jungtinėse Amerikos Valstijose neturi nei galios, nei poveikio; primygtinai ragina Komisiją pateikti Parlamentui nenumatytų atvejų planus ir skubiai imtis tikslinių veiksmų siekiant apsaugoti ES interesus ir užkirsti kelią atsakomosioms priemonėms;
12.	pabrėžia, kad II ramsčiu Sąjungoje turėtų būti užtikrinamas visuotinis minimalus tarptautinių įmonių grupių ir didelių vietos subjektų grupių apmokestinimo lygis; palankiai vertina jo įgyvendinimą nacionalinėje teisėje; ragina jį įgyvendinant užtikrinti teisinį aiškumą ir tikisi, kad netrukus baigsis derybų dėl administracinių gairių ir jų skelbimo procesas ir įmonėms, patenkančioms į II ramsčio taikymo sritį, bus užtikrintas reikiamas tikrumas; tikisi tolesnių pokyčių, susijusių su EBPO nuolatinio „saugaus uosto“ principu;
13.	pažymi, kad per pastaruosius kelerius metus Europos Sąjunga vykdė plataus užmojo kovos su mokesčių slėpimu ir vengimu darbotvarkę ir įvedė naujų nuostatų ir ataskaitų teikimo reikalavimų (pvz., priimdama Kovos su mokesčių vengimu direktyvą); atkreipia dėmesį į Komisijos pranešimą, kad ji įvertins Kovos su mokesčių vengimu direktyvą atsižvelgdama į II ramstį ir 2025 m. trečiąjį ketvirtį pateiks išsamią ataskaitą dėl priemonių;
14.	pripažįsta, kad 2023 m. spalio mėn. EBPO paskelbė daugiašalę konvenciją, kurioje nustatytos A sumos pagal pirmąjį ramstį įgyvendinimo techninės taisyklės, ir kad vyksta derybos;
Mokestinės kliūtys bendrojoje rinkoje
15.	pažymi, kad dėl susiskaidžiusios ES mokesčių aplinkos ES įmonėms, ypač MVĮ, sukuriama sudėtingumo ir netikrumo aplinka ir jos patiria didelių reikalavimų laikymosi išlaidų; pabrėžia, kad reikia šalinti mokestines kliūtis tarpvalstybinėms investicijoms ir didinti įmonių finansavimo nuosavą kapitalą; atsižvelgdamas į tai primena Draghi pranešimą, kuriame pabrėžiama, kad ES piliečiai turėtų turėti galimybę investuoti kitose valstybėse narėse nereikalaujant atlikti sudėtingų apmokestinimo procedūrų, kurios galiausiai lemia dvigubą apmokestinimą;
Kova su mokesčių slėpimu ir agresyviu mokesčių planavimu
16.	siekdamas teisingos Europos įsipareigoja kovoti su agresyviu mokesčių planavimu, atsižvelgdamas į konkrečią MVĮ ir žemesnės bei vidurinės klasės namų ūkių padėtį ir interesus; pripažįsta didelį agresyvaus mokesčių planavimo poveikį pajamoms, nes dėl jo sudaromos nevienodos sąlygos ekonomikos subjektams ir kyla grėsmė mokesčių moralei; primygtinai ragina Komisiją gerinti valstybių narių bendradarbiavimą kovojant su agresyviu mokesčių planavimu, visų pirma aktyviau keičiantis informacija, atliekant koordinuotus auditus ir gerinant vykdymo užtikrinimą;
17.	atkreipia dėmesį į Direktyvos dėl administracinio bendradarbiavimo (DAB) vaidmenį mažinant mokesčių slėpimą ir didinant skaidrumą, sykiu pabrėždamas sudėtingumą ir administracinę naštą, ypač pagal DAB 6;
18.	ragina stiprinti Europos prokuratūros ir „Eurofisc“ bendradarbiavimą stiprinant dalijimąsi žvalgybos informacija, koordinuotas vykdymo užtikrinimo pastangas ir tarpvalstybinius tyrimus kovojant su sukčiavimu PVM ir kitų formų mokesčių slėpimu;
Tarpvalstybinis apmokestinimas ir darbo jėgos judumas
19.	ragina Komisiją pristatyti tyrimą, kaip supaprastinti mokesčių taisykles ir spręsti mokesčių susiskaidymo problemą pasienio darbuotojams ir savarankiškai dirbantiems asmenims, siekiant padidinti konkurencingumą; pažymi, kad skirtingos nacionalinės mokesčių sistemos sukuria administracinę naštą, teisinį netikrumą ir lemia dvigubą apmokestinimą, o tai trukdo darbo jėgos judumui ir tarpvalstybiniam verslumui;
Skaitmeninimas ir inovacijos
20.	ragina Komisiją toliau nagrinėti mokesčių paskatų poveikį moksliniams tyrimams ir plėtrai (MTP) bei inovacijoms didinant Europos konkurencingumą pasaulinėje arenoje, atsižvelgiant į Draghi pranešime pateiktus pasiūlymus; ragina stiprinti valstybių narių bendradarbiavimą ir tarpusavio pasitikėjimą, skatinant vienodas sąlygas e. prekybai, skaitmeninėms paslaugoms ir kitiems sparčiai augantiems sektoriams;
21.	paveda Pirmininkei perduoti šią rezoliuciją Tarybai ir Komisijai.

Pranešėjas mano, kad dabartinėmis ekonomikos sąlygomis turime siekti taisyklių supaprastinimo ir sumažinti reglamentavimo ir administracinę naštą.
Europos Sąjungos mokesčių aplinka atsidūrė kryžkelėje ir jau reikia rasti pusiausvyrą tarp ekonomikos augimo skatinimo, konkurencingumo didinimo ir mokesčių teisingumo užtikrinimo. Kintanti ekonominė aplinka, kuriai būdingas skaitmeninimas ir globalizacija, reikalauja koordinuotos mokesčių politikos, kad būtų sprendžiamos tarpvalstybinės problemos, tačiau sykiu ir mažinama administracinė našta įmonėms, visų pirma mažosioms ir vidutinėms įmonėms (MVĮ).
Europos Sąjungos sutarties 4 straipsnyje ir Sutartyje dėl Europos Sąjungos veikimo įtvirtinti principai pabrėžia vidaus rinkos, laisvo prekių, paslaugų, kapitalo ir žmonių judėjimo svarbą. Nuspėjama mokesčių sistema yra labai svarbi remiant vidaus rinką ir užtikrinant, kad įmonės galėtų efektyviai veikti tarpvalstybiniu mastu nesusidurdamos su nepagrįstai sudėtingomis taisyklėmis. Kaip pabrėžiama Draghi pranešime „Europos konkurencingumo ateitis“, nors ES padarė pažangą kovodama su mokesčių slėpimu ir vengimu, reikia imtis papildomų priemonių siekiant sumažinti biurokratines kliūtis ir sukurti verslui palankesnę aplinką.
Mokesčių supaprastinimas ir skaitmeninimas yra labai svarbūs mažinant reikalavimų laikymosi išlaidas ir didinant veiksmingumą. Komisijos įsipareigojimas 25 proc. (o MVĮ atveju – bent 35 proc.) sumažinti ataskaitų teikimo reikalavimus yra žingsnis teisinga linkme. Naujų su mokesčiais susijusių pasiūlymų išankstiniai poveikio vertinimai ir esamų priemonių konkurencingumo patikros padės suderinti mokesčių politiką su platesniais ekonominiais tikslais.
Mokesčių administravimo skaitmeninimas turi didelį potencialą mažinti administracinę naštą. Naudojant dirbtinį intelektą (DI) ir skaitmenines priemones galima supaprastinti reikalavimų laikymosi procesus, o įmonėms, ypač MVĮ, padėti lengviau vadovautis sudėtingais mokesčių reglamentais.
Kovojant su mokesčių slėpimu ir agresyviu mokesčių planavimu labai svarbus glaudesnis valstybių narių bendradarbiavimas. Geresnis keitimasis informacija, koordinuotas auditas ir griežtesni vykdymo užtikrinimo mechanizmai gali duoti naudos kovojant su piktnaudžiavimu mokesčiais.
Daroma išvada, kad, ES mokesčių darbotvarkėje pirmenybė turi būti teikiama supaprastinimui, skaitmeninimui ir bendradarbiavimui, kad būtų sukurta teisingesnė ir konkurencingesnė mokesčių aplinka. Mažindama susiskaidymą ir sudėtingumą, stiprindama skaitmenines priemones ir įgyvendindama koordinuotą politiką, ES gali padėti pagrindą tvariam augimui ir klestėjimui ateityje.

IŠ KURIŲ PRANEŠĖJAS GAVO INFORMACIJOS
<FootprintIntro>Pagal Darbo tvarkos taisyklių I priedo 8 straipsnį pranešėjas pareiškia, kad, rengdamas šį pranešimo projektą, gavo informacijos iš šių subjektų ar asmenų:</FootprintIntro>
	Subjektas ir (arba) asmuo

	DG TAXUD, European Commission

	European Banking Federation

	BusinessEurope

	Tax Foundation



Šį sąrašą parengė ir visą atsakomybę už jį prisiima pranešėjas.
Jeigu sąraše esančių fizinių asmenų tapatybę galima nustatyti pagal jų vardą ir pavardę, jų pareigas arba pagal abu požymius, pranešėjas pareiškia, kad jis atitinkamiems fiziniams asmenims pateikė Europos Parlamento pranešimą dėl duomenų apsaugos Nr. 484 (https://www.europarl.europa.eu/data-protect/index.do), kuriame išdėstytos jų asmens duomenų tvarkymui taikomos sąlygos ir su tuo tvarkymu susijusios teisės.

